CELEX: 32019R1858
Language: sk
Date: 2019-11-06 00:00:00
Title: Nariadenie Komisie (EÚ) 2019/1858 zo 6. novembra 2019, ktorým sa mení príloha V k nariadeniu Európskeho parlamentu a Rady (ES) č. 1223/2009 o kozmetických výrobkoch (Text s významom pre EHP)

7.11.2019   
               
               
                  SK
               
               
                  Úradný vestník Európskej únie
               
               
                  L 286/7
               
            
         NARIADENIE KOMISIE (EÚ) 2019/1858
         zo 6. novembra 2019,
         ktorým sa mení príloha V k nariadeniu Európskeho parlamentu a Rady (ES) č. 1223/2009 o kozmetických výrobkoch
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1223/2009 z 30. novembra 2009 o kozmetických výrobkoch (1), a najmä na jeho článok 31 ods. 2,
         keďže:
         
                     (1)
                  
                  
                     Látka 4- (3-etoxy-4-hydroxyfenyl) bután-2-ón (CAS číslo 569646-79-3), ktorej bol pridelený názov Hydroxyethoxyphenyl Butanone (HEPB) podľa medzinárodnej nomenklatúry kozmetických zložiek, má funkciu konzervačnej látky a ošetrujúcej látky na pokožku. V súčasnosti nie je uvedená v nariadení (ES) č. 1223/2009.
                  
               
                     (2)
                  
                  
                     Vedecký výbor pre bezpečnosť spotrebiteľov (VVBS) dospel vo svojom stanovisku zo 7. apríla 2017 (2) k záveru, že pri scenári súhrnnej expozície sa môže látka HEPB považovať za bezpečnú, keď sa používa ako konzervačná látka v zmývateľných kozmetických výrobkoch, kozmetických výrobkoch na hygienu ústnej dutiny a nezmývateľných kozmetických výrobkoch s maximálnou koncentráciou 0,7 %. Výbor VVBS takisto dospel k záveru, že na vylúčenie podráždenia očí by boli potrebné ďalšie dôkazy.
                  
               
                     (3)
                  
                  
                     Výbor VVBS v nadväznosti na obavy vyjadrené viacerými členskými štátmi v súvislosti s látkou HEPB ako potenciálne dráždivou pre oči a vzhľadom na dodatočné vedecké údaje, ktoré mu predložil žiadateľ, dospel vo svojom stanovisku z 5. marca 2019 (3) k záveru, že pri scenári súhrnnej expozície je používanie HEPB ako konzervačnej látky v zmývateľných kozmetických výrobkoch, kozmetických výrobkoch na hygienu ústnej dutiny a nezmývateľných kozmetických výrobkoch s maximálnou koncentráciou 0,7 % bezpečné, pokiaľ ide o podráždenie očí.
                  
               
                     (4)
                  
                  
                     Vzhľadom na uvedené stanoviská a s cieľom zohľadniť technický a vedecký pokrok by sa mala látka HEPB povoliť na použitie ako konzervačná látka v zmývateľných kozmetických výrobkoch, kozmetických výrobkoch na hygienu ústnej dutiny a nezmývateľných kozmetických výrobkoch s maximálnou koncentráciou 0,7 % v použiteľnom výrobku.
                  
               
                     (5)
                  
                  
                     Nariadenie (ES) č. 1223/2009 by sa preto malo zodpovedajúcim spôsobom zmeniť.
                  
               
                     (6)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre kozmetické výrobky,
                  
               PRIJALA TOTO NARIADENIE:
         
            Článok 1
            Príloha V k nariadeniu (ES) č. 1223/2009 sa mení v súlade s prílohou k tomuto nariadeniu.
         
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 6. novembra 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 342, 22.12.2009, s. 59.
         
            (2)  VVBS (Vedecký výbor pre bezpečnosť spotrebiteľov), stanovisko k látke Ethylzingerone – „Hydroxyethoxyphenyl Butanone“ (HEPB) – (Opinion on Ethylzingerone – Hydroxyethoxyphenyl Butanone –HEPB), Cosmetics Europe No P98, SCCS/1582/16, 7. apríla 2017.
         
            (3)  VVBS (Vedecký výbor pre bezpečnosť spotrebiteľov), stanovisko k látke Ethylzingerone – „Hydroxyethoxyphenyl Butanone“ (HEPB) – (Opinion on Ethylzingerone – Hydroxyethoxyphenyl Butanone –HEPB), Cosmetics Europe No P98 – Príspevok II – podráždenie očí, predbežná verzia z 21. decembra 2018, konečná verzia z 5. marca 2019, SCCS/1604/18.
      
      
         
            PRÍLOHA
            V prílohe V k nariadeniu (ES) č. 1223/2009 sa dopĺňa táto položka:
            
                        Referenčné číslo
                     
                     
                        Identifikácia látky
                     
                     
                        Podmienky
                     
                     
                        Znenie podmienok použitia a upozornenia
                     
                  
                        Chemický názov/INN
                     
                     
                        Názov v jednotnom zozname zložiek
                     
                     
                        CAS číslo
                     
                     
                        EC číslo
                     
                     
                        Typ výrobku, časti tela
                     
                     
                        Maximálna koncentrácia v použiteľnom prípravku
                     
                     
                        Iné
                     
                     
                         
                     
                  
                        a
                     
                     
                        b
                     
                     
                        c
                     
                     
                        d
                     
                     
                        e
                     
                     
                        f
                     
                     
                        g
                     
                     
                        h
                     
                     
                        i
                     
                  
                        „60
                     
                     
                        4-(3-etoxy-4-hydroxyfenyl) bután-2-ón
                     
                     
                        Hydroxyethoxyphenyl Butanone
                     
                     
                        569646-79-3
                     
                     
                        933-435-8
                     
                     
                         
                     
                     
                        0,7 %“